ועדת הכספים, כנסת 16, פרוטוקול מספר 142, 2004-05-05 09:10

אברהם הירשזון: בוקר טוב, אני פותח את הישיבה.

אברהם הירשזון: לפני שניגש להעברות התקציביות, חבר הכנסת ליצמן ביקש הצעה לסדר.

יעקב ליצמן: שני דברים.

יעקב ליצמן: אני מבקש להזמין את השר מאיר שטרית שיסביר מה הוא התכוון כשהוא אמר שפקידי האוצר עובדים בסוד.

אברהם הירשזון: חסמב"ה - חבורת סוד מוחלט בהחלט.

יעקב ליצמן: הדבר השני, אדוני, בקשר להודעות התקציביות שהונחו לפנינו.

אברהם הירשזון: אני רוצה להשלים את דבריך - השר שטרית גם דיבר על שקיפות בתקציב, ואנחנו כבר פנינו למשרד האוצר לקיים דיונים בנושא הזה.

אברהם הירשזון: מאחר והוא השר במשרד האוצר, והוא גם היום דיבר על הנושא הזה, אני רוצה לזמן אותו כדי לקיים דיון בנושא של שקיפות בתקציב.

אברהם הירשזון: אני חושב שזה חשוב לנו מאוד.

יעקב ליצמן: אני רוצה להמשיך מה שהתחלתי, כי אם באמת השר במשרד האוצר אומר שיש בעיה עם שקיפות - זאת אומרת שמה חלק מהאנשים הנכבדים שנמצאים כאן הולכים עכשיו להסביר לנו על כל מיני פניות תקציביות, יכול להיות שאנחנו לא יודעים בדיוק מה מסתתר מאחורי זה, לפי דבריו.

נסים דהן: מאיר שטרית לא מכיר את ועדת הכספים.

יעקב ליצמן: אני חושב שהוא לא מכיר את הפקידים.

נסים דהן: את ועדת הכספים הוא לא מכיר.

נסים דהן: הפקידים אולי מנסים.

יעקב ליצמן: הדבר השני, קיבלתי הודעות של האוצר לגבי שינויים בתקציב בכל מיני משרדים.

יעקב ליצמן: אני רואה שלכל המשרדים יש העברת עודפים מחויבים, ולשני משרדים יש רק 75%.

יעקב ליצמן: דווקא בשני המשרדים האלה הייתי מאוד מצפה שיהיה 100% - אחד זה משרד הרווחה והשני משרד הקליטה.

יעקב ליצמן: משום מה בשני המשרדים האלה אני רואה שמופיעה פנייה בסך 75% עודפים.

יעקב ליצמן: למה בכל המשרדים זה 100% ובשני המשרדים הללו זה 75%?

נסים דהן: אם העודפים מחויבים, אז הפעילות היא 100%.

נסים דהן: הביצוע הוא בשנה אחרי כן.

אברהם הירשזון: אני מבקש לתת לחבר הכנסת ליצמן להתבטא בחופשיות.

יעקב ליצמן: הדבר השלישי - -

אברהם הירשזון: עכשיו תגיע ל-32 מיליון.

יעקב ליצמן: נכון.

אברהם הירשזון: אני מבקש שאת הנושא של ה-32 מיליון לא תעלה ברגע זה.

אברהם הירשזון: אני מבקש שהיועצת המשפטית תיכנס.

נסים דהן: עוד פעם היועצת המשפטית?

נסים דהן: היא כבר דיברה.

נסים דהן: יש כבר מכתב שהיא העבירה.

נסים דהן: אין לה בעיה בכלל, אמנון דה הרטוך עשה בעיה וירד מזה.

אברהם הירשזון: סליחה, אני יכול להמשיך?

טמיר כהן: בעיקרון אפשר להתקדם עם זה, חוות הדעת הגיעה אתמול בלילה.

טמיר כהן: שינויים בתקציב לשנת 2004

אברהם הירשזון: רבותיי, אם כך אני עובר לנושא ההעברות התקציביות, בינתיים אני לא מביא את ה-32 מיליון.

ניסן סלומינסקי: אנחנו צריכים לעכב, לא להעביר שום דבר.

אברהם הירשזון: מספר פנייה לוועדה 52 - שינויים בתקציב.

יעקב ליצמן: אנחנו שואלים איפה הפנייה של ה-32 מיליון, למה לא מביאים את זה?

יצחק כהן: למה לא מביאים את זה עכשיו?

אברהם הירשזון: אני לא יכול להביא את זה עכשיו.

אברהם הירשזון: הגיעה תשובה אתמול בלילה, אני לא הספקתי לעבור עליה.

יצחק כהן: אתה צריך לשתף אותנו בזה.

אברהם הירשזון: סליחה, אני עוד לא ראיתי את התשובה, אני בהחלט אשתף אותך.

אברהם הירשזון: אני פעם אחת הסתרתי ממך משהו?

יצחק כהן: שולחים לנו את הדף על חמישה חודשים.

נסים דהן: אפשר להעביר את הכסף.

ניסן סלומינסקי: הבעיה רק אם הבקשה היתה בסדר.

נסים דהן: הכל בסדר, אפשר להביא את זה.

ניסן סלומינסקי: פיזרו את הבקשה בין סעיפים.

יצחק כהן: לא היה חצי שנה זמן לפזר אותה בין כל הסעיפים?

אברהם הירשזון: סליחה.

אברהם הירשזון: מי בעד פנייה מספר 52, ירים את ידו?

ניסן סלומינסקי: רגע, שיסביר את הפנייה.

אברהם הירשזון: אז תנו להסביר.

אברהם הירשזון: חבר הכנסת יצחק כהן כל הזמן מדבר.

אברהם הירשזון: חבר הכנסת גפני, אתה רוצה שאני אסביר את זה?

משה גפני: אחרי שהוא מסביר, אני רוצה הסבר על משהו אחר.

אברהם הירשזון: בבקשה, אם יש לך מה לומר, תגיד

משה גפני: מדובר על התקציב של ה-32 מיליון, שחבר הכנסת ליצמן העלה.

משה גפני: הנושא היה כאן בוועדה בדצמבר.

משה גפני: מדובר במוסדות שהם בהתמוטטות מוחלטת.

יצחק כהן: 900 מוסדות.

משה גפני: בא חבר הכנסת בריזון, מסיבות פוליטיות, ושלח מכתב.

משה גפני: הרבה פעמים מסתתרים מאחורי טיעונים משפטיים.

משה גפני: כולנו פה ותיקים בוועדה ואנחנו יודעים את המציאות הזאת.

משה גפני: אמרה היועצת המשפטית לוועדה כבר מזמן, בחוות דעת כתובה, שני דברים: דבר אחד, שהיות שמדובר על השנה שעברה צריך להצביע פעמיים, מה שהיה לא היה מאז קום המדינה בוועדת הכספים.

משה גפני: בשם הזהירות היא אמרה את זה.

משה גפני: הדבר השני, היות שמדובר בתמיכות צריך שהיועץ המשפטי לממשלה, היות ובחוק כתוב שהוא מופקד על זה, שיגיד אם זה בסדר.

משה גפני: זאת אומרת, קרה פה תקדים חמור מאוד מבחינת ועדת הכספים מכיוון שכל פעם שמישהו ירצה לעכב משהו - אם זה יהיה משהו שקשור לתרבות, יגידו שזה תמיכות, צריך אישור מיוחד, פעמיים להצביע.

משה גפני: השיגעון של להצביע פעמיים יֵרד באיזשהו יום.

משה גפני: היועץ המשפטי לממשלה איננו רלוונטי לעניין הזה מכיוון שאנחנו בוועדת הכספים לא משחררים כסף, אנחנו מעבירים את זה למשרד, המשרד משחרר את הכסף אם הוא עומד בקריטריונים של היועץ המשפטי לממשלה.

משה גפני: גם זה בסדר, מחכים ליועץ המשפטי.

משה גפני: אבל למה מחכים ליועץ המשפטי?

משה גפני: הרי אפשר היה לאשר את זה מזמן בהתניה על פי היועץ המשפטי.

משה גפני: הגיעה כבר חוות דעת של היועץ המשפטי שהיתה מובנת מאליה, הוא כותב שאין שום בעיה: "במצב דברים זה ניתן לדעתנו לעשות כעת שימוש בכספים שיוקצו על-ידי ועדת הכספים במסגרת הבקשה, זאת כמובן במסגרת המבחנים של העניין לאחר שחידוש תוקפם יפורסם כדין ברשומות וכל עוד יהיו תקפים".

משה גפני: פשוט לגמרי, אין בעיה לשחרר את זה.

משה גפני: המשרד ישחרר את הכספים האלה אם זה עומד בקריטריונים.

משה גפני: ברור, הרי אנחנו נמצאים בוועדת הכספים.

משה גפני: מה המניעה, אדוני היושב-ראש, אחרי עיכוב של כל כך הרבה חודשים - -

יצחק כהן: חצי שנה.

משה גפני: - - מה מונע להביא את זה עכשיו להצבעה?

משה גפני: הרי זה לא כסף פוליטי, זה לא כסף ששר האוצר הכריז עליו מעל במת הכנסת, זה כסף שדרש אותו הממונה על התקציבים באוצר לאור מה שקרה בשנת 2003 עם הנושא של - -

אברהם הירשזון: גמרת עם הנאום?

משה גפני: כן, זה הכל.

משה גפני: למה אי אפשר להצביע על זה?

אברהם הירשזון: אני מאוד מודה לך.

סמדר אלחנני: רציתי רק להוסיף על דבריו של חבר הכנסת גפני.

סמדר אלחנני: העניין - -

משה גפני: - - -

אברהם הירשזון: חבר הכנסת גפני, צא החוצה.

אברהם הירשזון: אני אומר לך ברצינות - אין לך דרך ארץ, די.

אברהם הירשזון: חבר הכנסת ליצמן.

יעקב ליצמן: אני מסביר לו מה היה.

אברהם הירשזון: אחר כך תסביר לו.

סמדר אלחנני: היתה פה פנייה שהעבירה שימוש בעודפים מהשנה שעברה.

סמדר אלחנני: אחת הטענות היתה שכאילו זה הועבר מאוחר מדי, אבל זה לא יכול להיות.

סמדר אלחנני: עודפים הם רק עודפים אחרי שנוצרו עודפים של השנה שעברה, ואז הם מובאים בשנת התקציב השוטפת.

סמדר אלחנני: פה היתה גם בעיה שזה משרד שנסגר, שעודפיו הועברו.

סמדר אלחנני: אני זוכרת שבאותה ישיבה נכנסתי למחשב ובדקתי - אכן נשארו עודפים בסעיף הזה.

סמדר אלחנני: לא צריך להצביע פעמיים.

אברהם הירשזון: אם צריך להצביע פעמיים או לא זה יאמר לנו הייעוץ המשפטי.

אברהם הירשזון: אני רוצה לומר לכם שמשרד האוצר ביקש להגיש הצעה חדשה.

אברהם הירשזון: מאחר שהוא ביקש להגיש הצעה חדשה - -

יצחק כהן: חצי שנה הוא מבקש?

אברהם הירשזון: מה אתה רוצה ממני?

יצחק כהן: שתעביר את זה.

אברהם הירשזון: משרד האוצר יגיש הצעה חדשה.

אברהם הירשזון: כשהיא תגיע הנה, אנחנו נצביע אליה.

יצחק כהן: זה לא יכול.

אברהם הירשזון: דבר שני, הנושא של הר הזיתים שביקשת ממני לטפל בו, טופל והוא מסודר ויבוא להצבעה.

ניסן סלומינסקי: הצעה חדשה - הכוונה היא לחלוקה פנימית שכבר חצי שנה מדובר על זה עם האוצר.

יצחק כהן: תגלה לנו, תגיד.

ניסן סלומינסקי: אני לא יודע בעצמי, אבל חצי שנה זה נעצר באוצר.

ניסן סלומינסקי: זה אותו הדבר.

יצחק כהן: תגלה לחברים מה זה.

אברהם הירשזון: אפשר להמשיך להתקדם?

משה גפני: רק אם אתה יכול להסביר - -

אברהם הירשזון: סליחה, אני לא יכול.

אברהם הירשזון: אפשר להמשיך להתקדם?

משה גפני: מה סיכמו עם המפד"ל?

ניסן סלומינסקי: אני לא יודע.

משה גפני: שאלה להבהרה - מתי האוצר ביקש להעביר פנייה חדשה?

אברהם הירשזון: אני מודיע לך שהוא ביקש.

ניסן סלומינסקי: כבר הרבה זמן.

משה גפני: מתי?

אברהם הירשזון: אתה רוצה שאני אתן לך ספר תאריכים?

אברהם הירשזון: אני לא מעכב את זה.

משה גפני: אני לא מבין.

אברהם הירשזון: אני מודיע לך שאני לא מעכב את זה.

משה גפני: האוצר אומר שיעבירו את זה.

ניסן סלומינסקי: הוא לא מעביר.

משה גפני: את מה הוא לא מעביר?

אברהם הירשזון: רבותיי, הנושא עכשיו הוא פנייה לוועדה מספר 52.

משה גפני: - - -

יצחק כהן: אני יודע מה קרה פה.

יצחק כהן: עכשיו אני מבין מה קרה פה.

אברהם הירשזון: חבר הכנסת יצחק כהן, אתה רוצה שאני אנעל את הישיבה?

משה גפני: - - -

יצחק כהן: חצי שנה מוציאים את הנשמה.

אברהם הירשזון: מוציאים לך את הנשמה חצי שנה, אז למה אתה מפריע לי פה עכשיו?

יצחק כהן: למה אתה לא מוחה על זה?

אברהם הירשזון: אני מוחה על זה עשר פעמים.

יעקב ליצמן: אני מבקש - - -

משה גפני: יש את ה-32 מיליון, למה לא מעבירים את זה?

אברהם הירשזון: רבותיי, אני נועל את הישיבה, תודה רבה.